EPH wen naelbyt-wipplankwedstryd op Bolandpark | Netwerk24
EPH wen naelbyt-wipplankwedstryd op Bolandpark
Deur Boetie Hattingh 06 Augustus 2018 06:00
Esselenpark Hoërskool het Hoërskool Breërivier verlede Woensdag 26-24 geklop.Foto:
Esselenpark Hoërskool (EPH) het Hoërskool Breërivier (HB) Woensdag 25 Julie naelskraaps op Bolandpark geklop.
Die telling was 26-24.
HB het afgeskop, maar EPH kon nie ver vorder nie. Die skeidsregter het sommer vroeg in die wedstryd sy stempel afgedruk. Ná die strafskop word 'n EPH-speler koelkas toe gestuur.
Toe die bal aan EPH se kant lug gegee word en sy agterlyn dit kry, het sy gevaarlike vleuel, Marthwin Jacobs, uitgestaan – as hy die bal kry, was daar altyd moeilikheid. HB moes keer vir al wat hy werd is.
Ná al die aanvalle kry EPH 'n strafskop en Will-Austin Pekeur stuur dit tussen die pale deur; telling 3-0 vir EPH.
EPH behou die druk, maar dis weer Auther Marais wat die bal ver veld-op skop en HB op die aanval sit. EPH oortree en HB kry die strafskop, maar neem 'n tikskoppie en besorg die bal aan sy voorspelers wat oor die doellyn dryf vir die eerste drie. Doelskop oor; 7-3 vir HB.
EPH kry nog 'n strafskop, Pekeur maak weer seker; 7-6 vir HB.
EPH se agsteman, Reagan Phillips, kry die bal en val oor vir 'n drie. Die doelskop is mis en die telling word 11-7 vir EPH.
Dit is ook die rustydtelling.
Vir die tweede helfte skop EPH af, maar hy oortree self en HB kry 'n strafskop, wat nie die pale gehaal het nie. HB kry die bal daarna in 'n skrum, stuur sy agterlyn weg en gaan in die hoek oor vir 'n drie, telling 14-11 vir HB.
HB val later weer aan, maar toe hy fouteer, buit EPH dit uit en sy flank Dylan Alberts aan die voorspits besorg die bal weer agterlangs waar Jacobs dit kry en oorgaan vir 'n drie. Doelskop is mis; 16-14 vir EPH.
Met 'n ommeswaai in die wedstryd kry HB weer 'n strafskop. Hy maak seker en jaag die bal deur die pale; telling 17-16 vir HB, wat beteken minder is tussen die twee spanne te kies. HB val weer aan, skop veld-op met Marais aan die spits en kry ook so sy volgende drie. Hierdie keer is die doelskop oor; 24-16 vir HB.
EPH slaan terug met Jacobs wat sy staal wys en rieme neerlê hoekvlag toe vir nog 'n drie. Die doelskop is oor; telling 24-23 vir HB.
EPH dwing HB tot foute en kry 'n strafskop. Pekeur maak seker met dié belangrike skop en klits die bal oor. Die eindtelling word 26-24 en EPH wen.